Diari Oficial de la Generalitat Valenciana


Sumari del DOGV 9078, del 07-05-2021 (2021/4051)

RESOLUCIÓ de 16 d'abril de 2021, de la Direcció General de Qualitat i Educació Ambiental, per la qual s'ordena la publicació de l'informe d'impacte ambiental corresponent a l'expedient 37/19-AIA Castalla.
------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9078

Data del DOGV
:   07-05-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/4051


Data del document
:   16-04-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Castalla
    * impacte ambiental

RESOLUCIÓ de 16 d'abril de 2021, de la Direcció General de Qualitat i Educació Ambiental, per la qual s'ordena la publicació de l'informe d'impacte ambiental corresponent a l'expedient 37/19-AIA Castalla. [2021/4051]  
De conformitat amb l'article 47.3 de la Llei 21/2013, de 9 de desembre, d'avaluació ambiental, el qual estableix la publicació en el Butlletí Oficial l'Estat o en el diari oficial corresponent l'informe d'impacte ambiental, resolc:  
  
Publicar en el Diari Oficial de la Generalitat Valenciana l'informe d'impacte ambiental corresponent a l'expedient 37/19-AIA Castalla.  
  
  
«Informe d'impacte ambiental  
Expedient: 37-2019-AIA  
Títol: Projecte de sondeig per canvi de presa del pou Cantalobos de la finca Sarganella  
Promotor: Explotació agrícola Alqueria Sarganella, SA.  
Òrgan substantiu: Servei Territorial d'Indústria i Energia d'Alacant  
  
Localització: parcel·la 3 del polígon 11 de Castalla (Alacant)  
  
Antecedents i descripció del projecte  
El 20 de març de 2018, la Direcció General de Medi Natural i Avaluació Ambiental va emetre un informe d'impacte ambiental del Projecte de sondeig d'investigació per a la recuperació de recursos hídrics de la finca Sarganella (expedient 103-2017-AIA).  
L'11 d'abril de 2019, el Servei Territorial d'Indústria i Energia d'Alacant va remetre un nou expedient de sondeig en una ubicació diferent però en la mateixa finca a fi d'iniciar el procediment ambiental.  
La finca Cantalobos disposa d'un sondeig amb una concessió de 190.000 m³, concedit per la Confederació Hidrogràfica del Xúquer, amb destinació al reg de 65,83 ha.  
Aquest sondeig presenta descensos del cabal d'explotació. Un segon sondeig (Cantalobos 2) no ha donat els resultats esperats per la qual cosa es proposa la realització d'un tercer sondeig (Cantalobos 3).  
Hidrogeològicament el sondeig se situarà en el límit de la massa d'aigua Barracons-Carrasqueta. A causa de les característiques geològiques i amb la finalitat d'intentar tindre resultats positius, la profunditat del sondeig serà de 300 metres.  
El sondeig s'efectuarà pel sistema de rotopercussió. Es construirà una bassa per a depositar els detritus. Aquesta bassa posteriorment serà coberta amb les terres prèviament extretes i es deixarà la superfície restaurada.  
Tota la columna del sondeig s'entubarà mitjançant una canonada d'acer estriat de 250 mm cega fins al nivell freàtic i la resta ranurada.  
  
L'espai comprés entre la perforació i el diàmetre exterior de la canonada se cementarà a fi d'aïllar l'aqüífer dels terrenys superficials.  
  
Anàlisi de la legislació sectorial en matèria d'avaluació d'impacte ambiental:  
L'article 7.2 de la Llei 21/2013 d'avaluació ambiental especifica que seran objecte d'avaluació ambiental simplificada els projectes compresos en l'annex II.  
El grup 3, apartat a 3r de l'annex II de la Llei 21/2013 inclou entre els supòsits sotmesos a avaluació ambiental simplificada regulada en el títol II, capítol II, secció 2a les perforacions de més de 120 metres per al proveïment d'aigua.  
El projecte, segons la descripció realitzada, està comprés en aquest supòsit.  
Consultes  
D'acord amb el procediment establit en l'article 46 de la Llei 21/2013 es va efectuar una consulta a la Confederació Hidrogràfica del Xúquer sobre l'oportunitat i la conveniència d'escometre un nou sondeig, en vista dels resultats prèviament obtinguts, en vista de l'estat actual de l'aqüífer que pretén explotar-se, i tenint en compte els usos i consums d'aigua actuals que puguen estar realitzant-se en la finca.  
  
En data de 17 de desembre de 2019, la Comissaria d'Aigües ressalta de l'estudi d'impacte ambiental realitzat que el sondeig es realitza per a substituir l'existent i que no es pretén alterar el règim de concessió.  
  
Indica, així mateix, que l'obra subterrània ha sigut autoritzada per la Confederació Hidrogràfica del Xúquer.  
En data de 13 de març de 2020, es realitza una consulta al Servei de Vida Silvestre respecte a la possible presència de l'espècie prioritària àguila cuabarrada sense que s'hi haja rebut contestació.  
Tenint en compte que la fase d'obres durarà 1,5 setmanes, que no és previsible l'afecció directa sobre l'espècie i que és factible, en cas de necessitat, l'aplicació de mesures preventives com ara l'establiment d'un calendari d'obres, es continua amb l'expedient amb la finalitat que en continue la tramitació administrativa. No obstant això, fins que l'òrgan competent no emeta l'informe i l'òrgan ambiental el remeta al promotor, no podran executar-se les obres.  
Anàlisi del projecte segons els criteris de l'annex III de la Llei 21/2013  
a) Característiques del projecte  
El projecte ocuparà una superfície d'uns 150 m² on s'instal·larà la maquinària i els accessoris. Aquesta zona desapareixerà una vegada es realitze el sondeig. La bassa per a detritus mesurarà 6 x 5 x 0,75 m (22,5 m³). El volum de detritus serà d'uns 25 m³.  
En cas que el sondeig resulte negatiu abans d'abandonar-lo s'ha d'emplenar amb els materials extrets i quedar integrat amb la superfície de conreu.  
b) Ubicació del projecte  
S'ha de fer el sondeig el més a prop possible del sondeig original, en una zona desarborada per la qual cosa no caldrà eliminar la vegetació natural ni realitzar cap camí d'accés al sondeig.  
La major part de la parcel·la on se situarà el sondeig és considerada com a terreny forestal estratègic segons la cartografia del Pla d'acció territorial forestal de la Comunitat Valenciana. La ubicació triada no suposa afectació a la vegetació forestal però han d'incloure's en l'autorització del projecte mesures de prevenció d'incendis forestals.  
  
El projecte no es realitzarà en l'àmbit d'espais naturals protegits ni afectarà espais de la Xarxa Natura 2000 ni les zones de protecció d'avifauna per línies elèctriques establides en la Resolució de 15 d'octubre de 2010, per la qual s'estableixen les zones de protecció de l'avifauna contra la col·lisió i electrocució i s'ordenen mesures per a la reducció de la mortalitat d'ocells en línies elèctriques d'alta tensió.  
c) Característiques de l'impacte potencial  
- Les obres es realitzaran allunyades del nucli de població per la qual cosa no s'esperen afeccions per molèsties o sorolls ni tampoc cap repercussió sobre la salut humana, és per això que l'impacte és inexistent.  
- No es produirà afecció sobre la flora pel fet que les obres se situen en una xicoteta zona desforestada encara que envoltada d'una gran superfície boscosa.  
- Una vegada consultada la base de dades de biodiversitat s'observa que es localitza en l'àmbit de l'espai vital d'àguila cuabarrada, aspecte que haurà de tindre's en compte en la realització de la fase d'obres amb la finalitat de no generar molèsties a l'espècie.  
- Riscos: el punt de sondeig es troba en una zona qualificada com de vulnerabilitat mitjana a la contaminació d'aqüífers. En l'execució de sondeig no s'ha de produir cap tipus d'abocament que puga afectar formacions aqüíferes subjacents.  
Els vehicles no requeriran canvis d'oli durant el període d'obres per la qual cosa no existeix risc de contaminació a causa de l'abocament de substàncies contaminants.  
No obstant això, en cas de necessitar manipular algun tipus de producte que puga generar contaminació, aquesta manipulació l'ha de dur a terme personal especialitzat en llocs apropiats per a això i han de disposar de recipients adequats per a la recollida de productes que siguen necessaris per al trasllat a tallers autoritzats.  
- Atmosfera: s'espera una afecció durant un temps màxim d'1,5 setmanes a causa de l'emissió de gasos contaminants del tub d'escapament de la màquina de perforació. No obstant això, l'efecte serà transitori.  
Com a mesura preventiva s'han de revisar les fuites de la maquinària d'obra i s'ha de controlar que haja passat els controls oportuns.  
- Hidrologia i hidrogeologia: no es produirà cap nova afecció, ja que únicament es pretén substituir o completar l'existent.  
  
- L'execució del sondeig no afectarà el paisatge ni elements integrants del patrimoni cultural valencià.  
- Sòl: No existirà cap tipus d'afecció al sòl. La quantitat de detritus que es produirà en la perforació serà d'uns 25 m³. Una vegada finalitzada la perforació i quan s'hagen assecat aquests detritus, s'han de mesclar amb els terrenys de superfície i estendre'ls en les mateixes terres de conreu amb la qual cosa quedaran completament homogeneïtzats.  
Els residus que puguen produir-se s'han d'emmagatzemar en recipients adequats fins que els reculla i els retire un gestor autoritzat.  
Durant la fase d'obres s'ha de controlar el funcionament adequat de la maquinària i l'execució correcta del projecte, i no és previsible que el projecte genere impactes de consideració.  
  
Consideracions jurídiques  
1. El projecte examinat constitueix un supòsit de l'annex II, grup 3a) 3r de la Llei 21/2013 d'avaluació ambiental.  
2. En l'expedient s'han observat els tràmits previstos en la secció 2a de la Llei 21/2013, modificada per la Llei 9/2018, i en la resta de disposicions aplicables.  
3. El Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, atribueix a la Direcció General de Qualitat i Educació Ambiental la competència sobre avaluació d'impacte ambiental de projectes. Mitjançant la Resolució de 9 d'agost de 2019 el director general de Qualitat i Educació Ambiental delega la competència d'avaluació d'impacte ambiental de projectes en el director general de Medi natural i Avaluació Ambiental (DOGV 8614, 16.08.2019).  
  
Per la qual cosa s'emet la següent resolució:  
  
Primer  
Emetre un informe d'impacte ambiental favorable al Projecte de sondeig per canvi de presa del pou Cantalobos de la Finca Sarganella i sense perjudici de l'obtenció prèvia de les autoritzacions sectorials que siguen aplicables, atés que amb el compliment dels condicionants de l'apartat segon el projecte no tindrà efectes significatius sobre el medi ambient.  
  
Segon  
El projecte s'ha d'efectuar d'acord amb el contingut del document ambiental i els condicionants següents:  
1. Durant els possibles assajos de bombament o de desenvolupament del sondeig, a fi de previndre processos erosius i escolaments incontrolats, l'aigua extreta ha de ser adequadament conduïda i evacuada per a evitar entollament, inundacions, erosió o possibles danys en infraestructures i propietats adjacents.  
2. Prèviament a l'execució de les obres s'han d'observar i complir les limitacions i els requisits en matèria de prevenció d'incendis forestals i, particularment, el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals que s'han d'observar en l'execució d'obres i treballs que es realitzen en terreny forestal o en els voltants.  
  
3. Si durant l'execució de les obres es troben restes paleontològiques, arqueològiques o etnogràfiques, el promotor ha de posar el fet en coneixement de la Conselleria de Cultura de manera immediata, i adoptar les mesures pertinents per a protegir-les i conservar-les, de conformitat amb el que s'estableix en els articles 63 i 65 de la Llei 4/1998, de l'11 de juny, de la Generalitat Valenciana del patrimoni cultural valencià.  
4. El material extret del sondeig s'ha de reutilitzar d'acord amb l'Ordre APM/1007/2017, de 10 d'octubre, sobre normes generals de valorització de materials naturals excavats per a la utilització en operacions de farciment i obres diferents d'aquelles que els van generar o, en defecte d'això, ha de ser entregat, segons la seua naturalesa, a un gestor autoritzat.  
5. L'execució del sondeig i els assajos d'aforament han de respectar les fases més sensibles de l'àguila cuabarrada, d'acord amb el que amb aquesta finalitat establisca l'òrgan competent en biodiversitat l'informe del qual ha d'haver sigut emés abans de la realització de les obres.  
6. Aquest informe d'impacte ambiental empara únicament la realització de les accions del sondeig d'investigació i no les accions per a explotar-lo en cas que resulte positiu.  
  
Tercer  
D'acord amb el que es disposa en els punts 3 i 4 de l'article 47 de la Llei 21/2013, de 9 de desembre, d'avaluació ambiental, modificada per la Llei 9/2018 aquest informe d'impacte ambiental es publicarà en el Diari Oficial de la Generalitat Valenciana i perdrà la vigència i cessarà en la producció dels efectes que li són propis si una vegada publicat, no s'autoritza el projecte en el termini màxim de quatre anys des de la publicació.  
  
Quart  
D'acord amb el que es disposa en l'article 47.5 de la Llei 21/2013, de 9 de desembre, d'avaluació ambiental, modificada per la Llei 9/2018 l'informe d'impacte ambiental no és objecte de cap recurs sense perjudici dels que, si escau, siguen procedents en via administrativa o judicial enfront de l'acte d'autorització del projecte.  
  
València, 12 de novembre de 2020.- El director general de Medi natural i d'Avaluació Ambiental (p. d. R 09.08.2019 del director general de Qualitat i Educació Ambiental; DOGV 8614, 16.08.2019): Benjamín Pérez Rocher.»  
  
València, 16 d'abril de 2021.- El director general de Qualitat i Educació Ambiental: Joan Piquer Huerga.